b'\n_START_ARTICLE_\nLev Tolstoin piiri\n_START_PARAGRAPH_\nLev Tolstoin piiri (ven. \xd0\x9b\xd0\xb5\xd0\xb2-\xd0\xa2\xd0\xbe\xd0\xbb\xd1\x81\xd1\x82\xd0\xbe\xcc\x81\xd0\xb2\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xcc\x81\xd0\xbd, Lev-Tolstovski raion) on kunnallinen itsehallintoalue Lipetskin alueella Ven\xc3\xa4j\xc3\xa4ll\xc3\xa4. Vuonna 1928 perustetun piirin pinta-ala on 970 neli\xc3\xb6kilometri\xc3\xa4. Asukkaita on 16\xc2\xa0800 henke\xc3\xa4 (vuonna 2010)._NEWLINE_Lev Tolstoin piiri sijaitsee Lipetskin alueen pohjoisosassa. Se rajoittuu Rjazanin alueeseen sek\xc3\xa4 Dankovin, Dobrojen, Lebedjanin ja T\xc5\xa1aplyginin piireihin. Seutu kuuluu mustanmullan vy\xc3\xb6hykkeeseen. Pinnanmuodostukseltaan se on laaksojen ja rotkojen halkomaa yl\xc3\xa4v\xc3\xa4\xc3\xa4 tasankoa. Hy\xc3\xb6tykaivannaisia ovat hiekka, savi ja turve._NEWLINE_Piiriin kuuluu 10 maalaiskuntaa: Domat\xc5\xa1i, Gagarino, Lev Tolstoi, Novot\xc5\xa1emodanovo, Oktjabrski, Ostryi Kamen, Pervomaiskoje, Topki, Troitskoje ja Znamenskoje. Hallinnollinen keskus on Lev Tolstoin taajama. Asutuskeskuksia on yhteens\xc3\xa4 39. Kaupunkiv\xc3\xa4est\xc3\xb6\xc3\xa4 ei ole._NEWLINE_Lev Tolstoin taajama on merkitt\xc3\xa4v\xc3\xa4 rautateiden risteyspaikka. Seudun t\xc3\xa4rkein elinkeino on maatalous, joka on erikoistunut viljakasvien, herneen, rapsin, auringonkukan, maissin ja sokerijuurikkaan viljelyyn sek\xc3\xa4 maidon, lihan ja villan tuotantoon. Keskustaajamassa on elintarviketeollisuutta._NEWLINE_Piiriss\xc3\xa4 on 13 koulua ja ammattikoulu. Kulttuurilaitoksia ovat piirin kulttuuritalo, kylien kulttuuri- ja kerhotalot sek\xc3\xa4 kirjastolaitos. Keskustaajamassa on taidegalleria ja kirjailija Leo Tolstoille omistettu museo. Paikallislehten\xc3\xa4 ilmestyy Narodnoje slovo (\xe2\x80\x9dKansan sana\xe2\x80\x9d).'